List Andreja Sládkoviča Andrejovi Trúchlemu-Sytnianskemu
List napísal A. Sládkovič ako odpoveď na Sytnianskeho žiadosť o napísanie úvodnej básne k zbierke „Sirôtky“ od Janka Capka →viac tu.

Radvaň 23. jan. 1868

Velebný pane!

Prečítal som z konca do konca piesenky pošlého k otcom mládenca nášho slovenského, Capka. Tu i tu poznačil som; ale vnikavejšie premieňať osnovky nedovolil som si; ani stihy k tomu nemal. Jednak, za to mám, že mimo patrných chýb, ktoré opravu požadujú má postava pevca ostať pôvodnia, avtentičná - trebars hneď i nie vzorná a ideálna.
Trpezlivosť Vašu už nesmiem v pokušení nahávať: ale ešte dnes neposielam rukopis, - ako to dovolovať sami ráčite. Medzitým s koncom tohoto týždňa doručím hárky jiste p. Chrástekovi. V týchto dňoch budem klopať i na dvere genija poetov: akže mi ozve sa a otvorí, vyhoveno bude i žiadosti Vašej strany elegie na zvečnelého junáka.

Dobrú noc! Modlitbou Vašim poručený
sluha
Braxatoris

Korešpondencia
Andrej Sládkovič